Molefe petisioneer na hoogste hof van appèlBrian Molefe Foto: ANA Brian Molefe, die voormalige hoof van Eskom, het teen die uitspraak van ŉ volbank regters van die Noord-Gautengse hooggeregshof, dat sy pensionuitbetaling onregmatig was, gepetisioneer. Die petisie is Dinsdag by die hoogste hof van appèl in Bloemfontein beteken. Volgens Dirk Hermann, bestuurshoof van Solidariteit, het die vakbond reeds sy regspan opdrag gegee om die petisie teen te staan. “Ons is ongelooflik teleurgesteld in mnr. Molefe se besluit om te petisioneer. Hy het belastingbetalers se geld onregmatig ontvang. Met die besluit het hy weereens ŉ karaktertoets gedop,” het Hermann gesê. Hermann het gesê Molefe misbruik die regbank om nie die geld, wat hy op ŉ bedrieglike wyse bekom het, terug te betaal nie. “ŉ Kultuur is besig om in Suid-Afrika te ontwikkel waardeur hooggeplaastes die howe gebruik om verantwoording vry te spring,” het Hermann gesê. “Ons sal die petisie beslis opponeer en vir ŉ verdere kostebevel teen hom vra,” het Hermann gesê. Die hooggeregshof in Pretoria het in April Molefe se aansoek om verlof tot appèl met koste van die hand gewys nadat die hof aanvanklik bevind het dat pensioenuitbetalings aan Molefe onregmatig was en dat hy die geld wat hy ontvang het, moet terugbetaal. Molefe het op 31 Januarie sy aansoek om verlof tot appèl ingedien ten einde die hofbevinding teen hom te laat omkeer. Die bevinding was dat hy die geld wat hy reeds deur ŉ onregmatige pensioenuitbetaling van die kragvoorsiener ontvang het, moet terugbetaal. Dié hofuitspraak wat op 25 Januarie gelewer is, het beslis dat sy heraanstelling en pensioenuitbetaling van sowat R11 miljoen onregmatig was. Die hooggeregshof in Pretoria het beslis Molefe is nie geregtig op enige pensioenvoordele van die kragvoorsiener nie en moet daarom die geld terugbetaal wat hy reeds ontvang het van die R30,1 miljoen-pensioenuitbetaling wat aan hom toegeken is.